Vicepreședintele Dumei de Stat din Rusia, Piotr Tolstoi, a făcut declarații în cadrul unui interviu acordat postului de televiziune BFMTV, sugerând că Rusia ia în considerare posibilitatea unui atac nuclear asupra Parisului.
Piotr Tolstoi este în vârstă de 54 de ani și este urmaș al celebrului scriitor rus Lev Tolstoi. Și-a făcut studiile în Franța și a lucrat anterior pentru publicații de prestigiu precum cotidianul Le Monde și Agenția France Presse, înainte de a ocupa funcția de parlamentar în Rusia.
Piotr Tolstoi amenință Parisul cu rachetă nucleară
În cadrul interviului, Piotr Tolstoi a făcut și aluzii la homosexualitatea premierului francez Gabriel Attal. El a reiterat amenințările anterioare formulate de alți oficiali ruși, cum ar fi Serghei Narîșkin, șeful spionajului rus. Acesta a avertizat că Franța ar putea deveni o "țintă prioritară" pentru Rusia în cazul în care desfășoară soldați în Ucraina.
Piotr Tolstoi a subliniat că o rachetă cu încărcătură nucleară lansată de forțele ruse ar putea ajunge la Paris în "ceva mai mult de două minute". El a sugerat, astfel, gravitatea situației și determinarea Rusiei în această privință.
"Calculăm", a spus el, în limba franceză, despre un posibil astfel de atac.
Franța, acuzată că plasează rachete asupra granițelor ruse
Pe lângă amenințările directe la adresa Parisului, acesta a adăugat că Rusia consideră că este necesar să-și asigure securitatea. El a criticat acțiunile țărilor NATO, inclusiv Franța, pe care le acuză că plasează rachete în apropierea granițelor ruse.
"Ceea ce este important din punct de vedere istoric pentru Rusia este asigurarea securității pentru țară", a spus acesta.
Piotr Tolstoi a acuzat faptul că "țările NATO, inclusiv Franța, plasează rachete în jurul granițelor ruse".
Militarii francezi sunt amenințați cu moartea
Piotr Tolstoi a declarat că rușii "îi vor omorî pe toți militarii francezi" în cazul în care aceștia vor fi trimiși în Ucraina. Declarația sa a venit ca răspuns la afirmațiile președintelui francez, care nu a stabilit "nicio limită" în susținerea Kievului împotriva atacurilor Rusiei.
Tolstoi a subliniat că Rusia nu ia în considerare opinia lui Macron. El a susținut că nu îi pasă de limitele pe care acesta le impune. De asemenea, Tolstoi a avertizat că orice implicare a Franței în Ucraina ar putea provoca un al Treilea Război Mondial. Este important de menționat că declarațiile atribuite lui Macron au fost dezmințite oficial de către Palatul Élysée.
💬 "Vous, les Français, êtes en train de provoquer la Troisième Guerre mondiale"
Dans un entretien exclusif, Piotr Tolstoï, le vice-président de la Douma en Russie, met en garde la France
Nos envoyés spéciaux à Moscou l'ont rencontré à Moscou ⤵ pic.twitter.com/S1R4660gET
— BFMTV (@BFMTV) March 21, 2024
Rușii nu mai au limite și susțin că vor ucide pe toată lumea
"Dacă vor fi ucişi 300 sau 400 de militari francezi, preşedintele vostru se va afla în capcană. El fie ar trebui să accelereze povestea, fie să crească prezenţa trupelor, fie să retragă trupele", apreciază vicepreşedintele Dumei.
El a spus că, în prezent există 13.000 de mercenari (în Ucraina). Între aceștia 367 de francezi, iar 147 au fost deja ucişi.
"Şi vom omorî pe toată lumea, nu vă faceţi griji", dă el asigurări.
Piotr Tolstoi a mai spus că, pentru Franța, ideea de a trimite militari în Ucraina se va încheia cu sicrie acoperite de steaguri tricolore la Orly.
"Și nu Macron va veni să le ia. Francezii trebuie să înțeleagă consecințele. Asta este tot," declară el.
Moscova continuă să susțină ideea unui atac nuclear
Comunicările oficiale din partea Moscovei continuă să includă amenințări cu declanșarea unui atac nuclear. În plus, sunt făcute și declarații referitoare la presupusa superioritate a Rusiei în domeniul armamentului nuclear.
Vladimir Putin însuși a făcut o serie de astfel de amenințări de la declanșarea invaziei în Ucraina. Pe 13 martie a acestui an, Putin a sugerat că arsenalul nuclear al Rusiei este mai avansat decât cel al Statelor Unite. El a mai spus atunci că țara sa "este pregătită" pentru un război nuclear.